Pasilan rautatietunneli

Pasilan rautatietunneli (myös nimillä Vallilan tunneli, Kumpulan tunneli ja Kumpulan ratatunneli) on Sörnäisten satamarataan kuulunut entinen rautatietunneli Pasilan ja Vallilan kaupunginosien välillä Helsingissä. Se otettiin käyttöön vuonna 1965 osana satamaradan uutta linjausta Vallilan pohjoisosan kautta Kyläsaareen ja edelleen Sörnäisten satamaan Sompasaareen. Tunneli on edelleen olemassa ja se on osittain uusiokäytössä urheilutilana, mutta sen itäistä sisäänkäyntiä Vallilanlaaksossa ei enää ole.
Vuonna 1863 valmistuneen Sörnäisten satamaradan liikenne kulki alun perin Vallilan eteläosassa nykyisellä Teollisuuskadulla ja Junatiellä yli sadan vuoden ajan. Radan linjaus alkoi kuitenkin käydä liikenteellisesti hankalaksi, ja se päätettiin siirtää pohjoisemmaksi kokonaan uudelle reitille, jonka nähtiin tuottavan asemakaavalle ja rakennustoiminnalle vähemmän haittaa. Uutta ratalinjausta, johon sisältyi 650 metriä pitkä tunneli, on kutsuttu myös Kumpulan radaksi.
Tunneli alkaa lännessä Teollisuuskadun, Ratamestarinkadun ja Kumpulantien kulmasta Itä-Pasilassa ja alittaa Itä-Pasilan ja Mäkelänkadun. Idässä se päättyy Vallilanlaaksoon lähelle Vallilan siirtolapuutarhaa. Vielä 2010-luvun loppuun asti avoimena olleen itäisen suuaukon maamerkkinä sen yläpuolella oli Mäkelänrinteen uintikeskus. Luotisuoraksi kutsutussa tunnelissa auringonvalo näkyi toiseen päähän. Osaksi tunneli on louhittu kallioon ja osittain avolouhokseen, johon on rakennettu betonista siltarakenne. Itse tunneli saatiin valmiiksi vuoden 1964 loppuun mennessä, mutta vahvistustyöt jatkuivat seuraavaan vuoteen asti. Lopputarkastus järjestettiin 22. syyskuuta 1965, ja ensimmäinen juna liikennöi tunnelissa 18. lokakuuta 1965. Alkuperäistä ratalinjaa Vallilassa käytettiin vielä muutaman vuoden ajan rinnakkaisena yhteytenä, kunnes se purettiin sataman ja Vallilan tavara-aseman väliseltä matkalta. Puretun radan pohja Junatien kohdalla muutettiin autotieksi 1960-luvun lopulla.
Liikennöinti satamaradalla päättyi vuoden 2008 lopussa, ja virallisesti rata suljettiin 31. tammikuuta 2009. Tunnelilla ei sen jälkeen ollut käyttöä liikenteessä. Graffitien täyttämä tunneli säilyi pitkään läpikuljettavana, ja siellä järjestettiin niin kutsuttuja ”tunnelibileitä”. Lopulta itäinen sisäänkäynti kuitenkin tukittiin maa-aineksella ja Pasilan puoleinen sisäänkäynti lukittiin. Helsingin kaupunkisuunnittelulautakunta käsitteli vuonna 2016 valtuustoaloitteen, jossa ehdotettiin tunnelin muuttamista pyöräliikenteen käyttöön. Sörnäisten radan kanssa samoihin aikoihin puretun Helsingin satamaradan tilalle oli Kampin ratakuiluun rakennettu suosioon noussut pyöräilykäytävä Baana. Pasilan tunneli todettiin kuitenkin liian pitkäksi ja kapeaksi sopiakseen turvalliseksi ja miellyttäväksi osaksi pyöräverkkoa. Myös nousu Ratapihantielle olisi ollut liian pitkä ja kalteva.
Käyttö 2020-luvulla.
Vuonna 2021 osa tunnelista palasi käyttöön, kun se remontin jälkeen valmistui 138 metriä pitkäksi juoksukäytäväksi, joka on osa Mäkelänrinteen Urhea-kampusta. Kampusalueen rakennustöiden aikana tunnelia käytettiin myös tavarakuljetuksiin, ja sen sanottiin olevan logistisesti ratkaisevassa roolissa alueen rakentumisessa. 650-metrisestä tunnelista haluttiin alun perin liikuntakäyttöön 200 metriä, mutta betonikatto oli vanhentunut liian huonokuntoiseksi, ja sen kunnostaminen turvalliseksi olisi ollut kallista ja katkaissut liikenteen Mäkelänkadulta.